Document ID: 31993D0194

ΑΠΟΦΑΣΗ ΤΗΣ ΕΠΙΤΡΟΠΗΣ της 24ης Φεβρουαρίου 1993 περί χορηγήσεως εκ μέρους του Βελγίου ενισχύσεων υπέρ της βιομηχανίας άνθρακα το 1993 (Τα κείμενα στη γαλλική και ολλανδική γλώσσα είναι τα μόνα αυθεντικά)
(93/194/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς που διέπει τις παρεμβάσεις των κρατών μελών υπέρ της βιομηχανίας άνθρακα (1),
Εκτιμώντας ότι:
Ι
Η κυβέρνηση του Βελγίου έχει κοινοποιήσει στην Επιτροπή με επιστολές της 9ης Οκτωβρίου και της 13ης Νοεμβρίου 1992, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, τα μέτρα που προτίθεται να λάβει υπέρ της βιομηχανίας άνθρακα κατά το 1993.
Βάσει της εν λόγω απόφασης, η Επιτροπή εγκρίνει τα ακόλουθα χρηματοδοτικά μέτρα:
- ενίσχυση για την κάλυψη δαπανών του συστήματος συμπληρωματικών αδειών για τους ανθρακωρύχους που εργάζονται υπογείως, ύψους 14,1 εκατομμυρίων βελγικών φράγκων,
- ενίσχυση για τη χρηματοδότηση των κοινωνικών παροχών στον τομέα της βιομηχανίας άνθρακα για την κάλυψη της διαφοράς μεταξύ των πραγματικών και των κανονικών κοινωνικών δαπανών, ύψους 214 εκατομμυρίων βελγικών φράγκων.
Στην επιστολή της 9ης Οκτωβρίου 1992, η βελγική κυβέρνηση γνωστοποιεί στην Επιτροπή ότι, από το ημερολογιακό έτος 1993, δεν σκοπεύει να χορηγήσει στη βιομηχανία άνθρακα ενίσχυση, με προσωρινή εξαίρεση τις ενισχύσεις που της επιτρέπουν να αντιμετωπίσει τις κοινωνικές δαπάνες που προκύπτουν από την παύση λειτουργίας εγκαταστάσεων.
Τα μέτρα που προβλέπεται να λάβει η κυβέρνηση του Βελγίου υπέρ της βιομηχανίας άνθρακα για το έτος 1993 ανταποκρίνονται στις διατάξεις του άρθρου 1 παράγραφος 1 της απόφασης αριθ. 2064/86/ΕΚΑΧ.
Η Επιτροπή οφείλει, συνεπώς, σύμφωνα με το άρθρο 10 της εν λόγω απόφασης, να αποφανθεί τόσο ως προς τη συμφωνία των μέτρων αυτών με τους εξαγγελλόμενους στόχους και τα κριτήρια εφαρμογής και ως προς τη συμβατότητά τους με την καλή λειτουργία της κοινής αγοράς.
ΙΙ
Από το έτος 1987, η βιομηχανία άνθρακα του Βελγίου έχει υποστεί αναδιάρθρωση, η οποία ήταν αναγκαία επειδή οι εγκαταστάσεις εξόρυξης έπαψαν να είναι βιώσιμες. Η εφαρμογή πολυετούς προγράμματος αναδιαρθρώσεως οδήγησε στην πλήρη παύση της εξόρυξης άνθρακα στο Βέλγιο στις 30 Σεπτεμβρίου 1992. Η οριστική παύση της εξόρυξης επιβεβαιώθηκε από τη βελγική κυβέρνηση στην κοινοποίηση που εστάλη στις 9 Οκτωβρίου 1992.
Τα προβλεπόμενα χρηματοδοτικά μέτρα έχουν ως στόχο την κάλυψη των κοινωνικών δαπανών που προκύπτουν από την παύση λειτουργίας εγκαταστάσεων, και ιδίως από τις υπόγειες εργασίες για την ασφάλεια και την προστασία του περιβάλλοντος.
Από τις πληροφορίες που περιέχονται στην κοινοποίηση της βελγικής κυβέρνησης όσον αφορά τη χρηματοδότηση του συστήματος κοινωνικών παροχών στη βιομηχανία άνθρακα, προκύπτει ότι η ενίσχυση την οποία προτίθεται να χορηγήσει η βελγική κυβέρνηση καθιστά τη σχέση μεταξύ των κατά κεφαλή εισφορών ανά ενεργό ανθρακωρύχο και των κατά κεφαλή παροχών ανά δικαιούχο κατώτερη από την αντίστοιχη σχέση στους άλλους βιομηχανικούς τομείς. Η διαφορά αυτή πρόκειται, το 1993, να ανέλθει σε 214 εκατομμύρια βελγικά φράγκα.
Συνεπώς, υπάρχει υπέρβαση των ορίων που καθορίζονται στο άρθρο 7 της απόφασης αριθ. 2064/86/ΕΚΑΧ. Η υπέρβαση αυτή θεωρείται ως επιβάρυνση η οποία έχει κληρονομηθεί από το παρελθόν. Σύμφωνα με το άρθρο 8 της εν λόγω απόφασης, η ενίσχυση θεωρείται συμβατή με την κοινή αγορά μόνον εφόσον το ύψος της δεν υπερβαίνει τις δαπάνες αναδιάρθρωσης. Οι πληροφορίες που γνωστοποιήθηκαν από τη βελγική κυβέρνηση επέτρεψαν να επαληθευτεί ότι ο όρος αυτός έχει τηρηθεί.
Η ενίσχυση για την κάλυψη των δαπανών του συστήματος συμπληρωματικών αδειών για τους ανθρακωρύχους που εργάζονται υπογείως θεωρείται ως επιβάρυνση που κληρονομήθηκε από το παρελθόν, για την οποία ισχύουν οι όροι που αναφέρονται στο άρθρο 8 της απόφασης αριθ. 2064/86/ΕΚΑΧ. Η Επιτροπή διαβεβαιώθηκε, ύστερα από την επαλήθευση των πληροφοριών που της γνωστοποίησε η βελγική κυβέρνηση, ότι η ενίσχυση δεν υπερβαίνει τις προβλεπόμενες δαπάνες.
Λαμβάνοντας ως δεδομένη τη σχέση μεταξύ αυτών των μέτρων και του προγράμματος αναδιάρθρωσης, οι ενισχύσεις που προβλέπονται να χορηγηθούν από τη βελγική κυβέρνηση είναι σύμφωνες προς τις διατάξεις, τους στόχους και τα κριτήρια εφαρμογής της απόφασης αριθ. 2064/86/ΕΚΑΧ.
ΙΙΙ
Οι ενισχύσεις που προβλέπονται από την παρούσα απόφαση είναι, κατά συνέπεια, συμβατές με την καλή λειτουργία της κοινής αγοράς,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η βελγική κυβέρνηση εξουσιοδοτείται να καταβάλλει στη βελγική βιομηχανία άνθρακα, για το μερολογιακό έτος 1993, ενισχύσεις ύψους 228,1 εκατομμυρίων βελγικών φράγκων, οι οποίες περιλαμβάνουν:
- ενίσχυση για την κάλυψη των δαπανών του συστήματος συμπληρωματικών αδειών για τους εργαζόμενους σε υπόγειες εργασίες, ύψους 14 100 000 βελγικών φράγκων,
- ενίσχυση για τη χρηματοδότηση των κοινωνικών παροχών στη βιομηχανία άνθρακα, ύψους 214 εκατομμυρίων βελγικών φράγκων.
Άρθρο 2
Η παρούσα απόφαση απευθύνεται στο Βασίλειο του Βελγίου.
Βρυξέλλες, 24 Φεβρουαρίου 1993.

Labels: 1
4
19
14
0